'Middelman' in Panayiotou-moord vasgetrek | Maroela Media
Byna ses maande nadat die vermeende middelman in die opspraakwekkende Jayde Panayiotou-moordsaak se immuniteit teen vervolging herroep is, is hy Maandag in Kwazakhele buite Port Elizabeth in hegtenis geneem.
Kapt. Anelisa Feni, woordvoerder van die Valke, het bevestig Luthando Siyoni is in hegtenis geneem en sal tereg staan op aanklag van moord. Siyoni is omstreeks 14:00 vasgetrek. Siyoni, wat vir Jayde se man, Christopher Panayiotou, gewerk het, sal na verwagting Woensdag in die Port Elizabeth-landdroshof verskyn.
Siyoni het vroeër erken dat hy gehelp het om 'n huurmoordenaar op te spoor om Jayde te vermoor en het Panayiotou uitgewys as die baasbrein agter sy vrou se moord.
Tydens 'n geheime polisieoperasie op 29 April 2015 is 'n gesprek tussen Siyoni en Panayiotou in 'n motor op video vasgevang. In die gesprek het Panayiotou homself by sy vrou se moord betrek.
Siyoni, wat veronderstel was om die staat se sleutelgetuie te wees, het later sy verklarings wat hy aan die polisie gemaak het teruggetrek en het geweier om enige van die staatsaanklaer, Marius Stander, se vrae tydens 'n verhoor-binne-'n-verhoor te antwoord.
Siyoni se skielike ommeswaai het gekom ná 'n soortgelyke ommeswaai van sy vriendin, Babalwa Breakfast, wat aangekla is van meineed nadat sy afgewyk het van haar verklaring aan die polisie waarin sy gesê het haar kêrel het haar vertel van Panayiotou se planne om sy vrou, Jayde, te laat vermoor. Siyoni en Breakfast is gevolglik albei as vyandige getuies verklaar.